## Pravilnik o zahtjevima za procedure za planove leta u fazi prije polijetanja za jedinstveno europsko nebo

### NN 37/2011 (30.3.2011.), Pravilnik o zahtjevima za procedure za planove leta u fazi prije polijetanja za jedinstveno europsko nebo

MINISTARSTVO MORA, PROMETA I INFRASTRUKTURE

864

Na temelju članka 149. stavka 3. Zakona o zračnom prometu (»Narodne novine«, broj 69/09), ministar mora, prometa i infrastrukture donosi

PRAVILNIK

O ZAHTJEVIMA ZA PROCEDURE ZA PLANOVE LETA U FAZI PRIJE POLIJETANJA ZA JEDINSTVENO EUROPSKO NEBO

Područje primjene

Članak 1.

(1) Ovim Pravilnikom utvrđuju se zahtjevi za procedure za planove leta u fazi prije polijetanja i obveze subjekata koji raspolažu podacima iz planova leta. Ti zahtjevi i obveze detaljno su propisani u Uredbi 1033/2006 od 4. srpnja 2006. kojom se propisuju zahtjevi za procedure za planove leta u fazi prije polijetanja za jedinstveno europsko nebo objavljenoj u Dodatku 1 ovoga Pravilnika (u daljnjem tekstu: Uredba iz Dodatka 1 ovoga Pravilnika).

(2) Ovaj Pravilnik se primjenjuje na operatore zrakoplova i zastupnike koji djeluju u njihovo ime, pilote zrakoplova i zastupnike koji djeluju u njihovo ime, i jedinice koje pružaju operativne usluge kontrole zračnog prometa (ATS Units) kada pružaju usluge u općem zračnom prometu (GAT) u skladu sa pravilima instrumentalnog letenja unutar zračnog prostora Republike Hrvatske.

Pojmovi i definicije

Članak 2.

(1) U smislu ovoga Pravilnika primjenjuju se definicije ustanovljene u članku 2. Uredbe iz Dodatka 1 ovoga Pravilnika.

(2) Iznimno od stavka 1. ovoga članka, pojmovi »Zajednica«, »Ugovor o osnivanju Europske zajednice«, »Službeni list Europske Unije« i »država članica« iz Uredbe iz Dodatka 1 ovog Pravilnika, čitat će se u skladu sa točkama 2. i 3. Dodatka II ECAA Sporazuma.

Nadležna tijela i ovlasti

Članak 3.

(1) Tijelo nadležno za provedbu ovoga Pravilnika je Agencija za civilno zrakoplovstvo kao imenovano Nacionalno nadzorno tijelo, u okviru ovlasti propisanih Zakonom o zračnom prometu i ovim Pravilnikom.

(2) Vezano za obveze subjekata iz članka 3. stavaka 4., 5., 6., 7. i 9. i članka 5. stavaka 1. i 3. iz Uredbe iz Dodatka 1 ovoga Pravilnika, Agencija za civilno zrakoplovstvo će poduzimati potrebne mjere i donositi upute kako bi osigurala usklađenost s ovim Pravilnikom.

Usklađenost s međunarodnim propisima

Članak 4.

Ovaj Pravilnik usklađen je s Uredbom Komisije (EZ) 1033/2006 od 04. srpnja 2006. o zahtjevima za procedure za planove leta u fazi prije polijetanja za jedinstveno europsko nebo, kako je izmijenjena i dopunjena Uredbom Komisije (EZ) 929/2010 od 18. listopada 2010. o izmjenama i dopunama Uredbe (EZ) br. 1033/2006 u vezi s ICAO odredbama iz članka 3. stavka 1.

Dodaci

Članak 5.

(1) Dodaci 1 i 2 tiskani su uz ovaj Pravilnik i čine njegov sastavni dio.

(2) Dodatke iz stavka 1. ovoga članka čine:

a) Dodatak 1: Uredba Komisije (EZ) br. 1033/2006 od 4. srpnja 2006. o zahtjevima za procedure za planove leta u fazi prije polijetanja za jedinstveno europsko nebo,

b) Dodatak 2: Uredba Komisije (EZ) br. 929/2010 od 18. listopada 2010. o izmjenama i dopunama Uredbe (EZ) br. 1033/2006 u vezi s ICAO odredbama iz članka 3. stavka 1.

Tumačenje

Članak 6.

U slučaju nejasnoća u tumačenju i nedostataka odredaba ovoga Pravilnika koristit će se tekst Uredbe iz Dodatka 1 ovoga Pravilnika na engleskom jeziku, kako je objavljen u Službenom listu Europske Unije.

Stupanje na snagu

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/11-02/29

Urbroj: 530-09-11-2

Zagreb, 24. ožujka 2011.

Ministar
mora, prometa i infrastrukture
Božidar Kalmeta, v. r.

DODATAK 1

UREDBA KOMISJE (EZ-a) br. 1033/2006 od 4. srpnja 2006. kojom se propisuju zahtjevi za procedure za planove leta u fazi prije polijetanja za jedinstveno europsko nebo (Tekst značajan za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 552/2004 Europskoga parlamenta i Vijeća od 10. ožujka 2004. o interoperabilnosti europske mreže upravljanja zračnim prometom (Uredba o interoperabilnosti[[1]](#footnote-29081-1)), a posebno njezin članak 3. stavak 1.,

uzimajući u obzir Uredbu (EZ-a) br. 549/2004 Europskoga parlamenta i Vijeća od 10. ožujka 2004. kojom se propisuje okvir za stvaranje jedinstvenog europskog neba (okvirna Uredba[[2]](#footnote-29081-2)), a posebno njezin članak 8. stavak 2.,

budući da:

(1) Brojne studije koje su proveli Komisija i Europska organizacija za sigurnost zračne plovidbe (Eurocontrol) ukazale su na značajne nedosljednosti između podataka plana leta koje imaju stranke zainteresirane za sigurno provođenje letova, a to su jedinice službe zračnog prometa, operatori i piloti. Ovakve nedosljednosti bi mogle imati utjecaj na sigurnost i djelotvornost Europskog sustava za upravljanje zračnim prometom. Osim toga, veća dosljednost podataka plana leta doprinijela bi neometanom radu, potpori novih koncepata rada, posebno na području upravljanja protokom zračnog prometa i poboljšanoj sigurnosti. Stoga treba poduzeti odgovarajuće mjere za smanjenje pojava nedosljednosti između podataka u planu leta.

(2) Eurocontrol je u skladu s člankom 8. stavkom 1. Uredbe (EZ-a) br. 549/2004 opunomoćen da razvije zahtjeve za planove leta u fazi prije polijetanja za jedinstveno europsko nebo. Ova se Uredba temelji na izvješću od 17. ožujka 2005. koje je rezultiralo iz ovog opunomoćenja.

(3) Teritorijalno područje primjene ove Uredbe mora se jasno definirati pozivanjem na Uredbu (EZ-a) br. 551/2004 Europskoga parlamenta i Vijeća od 10. ožujka 2004. o organizaciji i upotrebi zračnog prostora u jedinstvenom europskom nebu.

(4) Organizacija međunarodnog civilnog zrakoplovstva (dalje u tekstu ICAO) definirala je postupke za predavanje, prihvaćanje i distribuciju planova leta, koji se moraju staviti na snagu kako bi se primjenjivali jednoobrazno unutar zračnog prostora jedinstvenog europskog neba. Ovi se postupci moraju dopuniti odredbama koje obvezuju operatore, pilote, jedinice službe zračnog prometa i različite podnositelje planova leta da osiguraju da ključni elementi planova leta koje oni imaju ostanu dosljedni do kraja faze prije polijetanja za letove koji odlaze iz zračnog prostora na koji se odnosi ova Uredba. Ovi se ključni elementi moraju jasno definirati.

(5) Pod ovlašću Eurocontrola uspostavljena je centralizirana služba za obradu i distribuciju planiranja leta putem integriranog sustava početne obrade plana leta (dalje u tekstu IFPS). Od država članica treba zahtijevati da poduzmu potrebne mjere kako bi osigurale da IFPS daje informacije koje podržavaju dosljednost ključnih elemenata planova leta.

(6) Ukoliko IFPS ne primi nikakav plan leta za letove koji iz susjednih zračnih prostora ulaze u zračni prostor na koji se odnosi ova Uredba, mogu se pojaviti rizici slični onima do kojih dolazi radi nedosljednosti između podataka plana leta koje imaju jedinice službe zračnog prometa, operatori i piloti za letove koji odlaze iz ovog zračnog prostora. U takvim slučajevima, da bi se spriječili ovi rizici, jedinice službe zračnog prometa morale bi IFPS-u dostaviti odgovarajuće podatke o letu.

(7) Da bi se održale ili poboljšale postojeće razine sigurnosti djelovanja, od država članica se mora zahtijevati da osiguraju da relevantne strane provode procjenu sigurnosti, uključujući procese identifikacije rizika, procjene rizika i ublažavanja.

(8) Mjere predviđene ovom Uredbom u skladu su s mišljenjem Odbora za jedinstveno europsko nebo koji je osnovan člankom 5. Uredbe (EZ-a) br. 549/2004,

DONIJELA JE OVU UREDBU:

Članak 1.

PREDMET I PODRUČJE PRIMJENE

1. Ovom se Uredbom propisuju zahtjevi o postupcima za planove leta u fazi prije polijetanja kako bi se osigurala dosljednost planova leta, trajnih planova leta i s njima povezanih poruka za ažuriranje, između operatora, pilota i jedinica službe zračnog prometa putem integriranog sustava za obradu početnog plana leta, bilo u razdoblju koje prethodi prvom izdavanju odobrenja kontrole zračnog prometa za letove koji polijeću iz zračnog prostora na koji se odnosi ova Uredba, ili u razdoblju koje prethodi ulasku drugih letova u taj zračni prostor.

2. Ova se Uredba primjenjuje na sve letove za koje je predviđeno da se obavljaju ili koji se obavljaju kao opći zračni promet u skladu s pravilima instrumentalnog letenja unutar zračnog prostora definiranog u članku 1. stavku 3. Uredbe (EZ-a) br. 551/2004.

3. Ova se Uredba primjenjuje na svaku od sljedećih strana uključenih u predavanje, modificiranje, prihvaćanje i distribuciju planova leta:

(a) operatori i zastupnici koji djeluju u njihovo ime;

(b) piloti i zastupnici koji djeluju u njihovo ime;

(c) jedinice službi zračnog prometa koje pružaju usluge općem zračnom prometu koji leti u skladu s pravilima instrumentalnog letenja.

Članak 2.

DEFINICIJE

1. U smislu ove Uredbe, primjenjuju se definicije utvrđene Uredbom (EZ-a) br. 549/2004.

2. Osim definicija iz stavka 1. primjenjuju se sljedeće definicije:

1. 'plan leta' je specifična informacija proslijeđena jedinicama službe zračnog prometa, a tiče se namjeravanog leta ili dijela leta zrakoplova;

2. 'faza prije polijetanja' je razdoblje između prve predaje plana leta i prvog davanja odobrenja kontrole zračnog prometa;

3. 'trajni plan leta' je plan leta koji se odnosi na seriju redovitih individualnih letova koji se često ponavljaju i imaju jednake osnovne značajke, a koji operator predaje jedinicama službe zračnog prometa radi spremanja i višekratnog korištenja;

4. 'operator' je osoba, organizacija ili poduzeće koje se bavi operiranjem zrakoplovom ili nudi mogućnost operiranja zrakoplovom;

5. 'jedinica službe zračnog prometa' (ATS jedinica) je jedinica, civilna ili vojna, koja je odgovorna za davanje usluga zračnog prometa;

6. 'integrirani sustav početne obrade plana leta' (dalje u tekstu IFPS) je sustav u sklopu Europske mreže za upravljanje zračnim prometom putem kojeg se u zračnom prostoru na koji se odnosi ova Uredba pružaju usluge centralizirane obrade i distribucije planova leta koje se odnose na primanje, vrednovanje i distribuciju planova leta;

7. 'odobrenje kontrole zračnog prometa' (dalje u tekstu ATC odobrenje) znači odobrenje da zrakoplov može nastaviti put pod uvjetima koje specificira jedinica kontrole zračnog prometa;

8. 'pravila instrumentalnog letenja' su pravila instrumentalnog letenja kako je definirano u Prilogu 2.[[3]](#footnote-29081-3) Čikaškoj konvenciji o međunarodnom civilnom zrakoplovstvu iz 1944. godine;

9. 'jedinica kontrole zračnog prometa' (dalje u tekstu ATC jedinica) ima različita značenja, i to: centar oblasne kontrole, prilazna kontrola ili aerodromski kontrolni toranj;

10. 'ključni elementi plana leta' su sljedeći elementi plana leta:

(a) identifikacija zrakoplova;

(b) aerodrom odlaska;

(c) predviđeni datum početka vožnje;

(d) predviđeno vrijeme početka vožnje;

(e) odredišni aerodrom;

(f) ruta osim postupaka u terminalnom području;

(g) brzina (brzine) putovanja i zatražena razina (razine) leta

(h) tip zrakoplova i kategorija vrtložne turbulencije;

(i) pravila leta i vrsta leta;

(j) oprema zrakoplova i s njom povezane mogućnosti;

11. 'podnositelj' je osoba ili organizacija, uključujući pilote, operatore i zastupnike koji djeluju u njihovo ime te ATS jedinice, koja IFPS-u predaje planove leta i bilo kakve s njima povezane poruke za ažuriranje;

12. 'početni plan leta' je plan leta koji je podnositelj prvobitno dostavio, uključujući promjene, ako ih ima, i koji su započeli i prihvatili piloti, operatori, ATS jedinica ili centralizirana služba za obradu i distribuciju planiranja leta tijekom faze prije polijetanja;

13. 'identifikacija zrakoplova' je skupina slova, brojki ili njihova kombinacija koja je ili identična pozivnom znaku zrakoplova ili je njegov kodirani ekvivalent koji se upotrebljava u komunikacijama zrak-zemlja i koji se koristi za identifikaciju zrakoplova u komunikaciji zemlja-zemlja službi zračnog prometa;

14. 'predviđeni datum početka vožnje' je predviđeni datum na koji će zrakoplov započeti vožnju povezanu s odlaskom;

15. 'predviđeno vrijeme početka vožnje' je predviđeno vrijeme u kojem će zrakoplov započeti vožnju povezanu s odlaskom;

16. 'postupci u terminalnom području' su rute standardnih instrumentalnih odlazaka i standardnih instrumentalni dolazaka kako je definirano u Postupcima za operativne službe ICAO-a (PANS-OPS, dokument 8168 – svezak 1. – četvrto izdanje – 1993. uključujući Amandman br. 13).

Članak 3.

ZAHTJEVI INTEROPERABILNOSTI I USPJEŠNOSTI

1. Odredbe ICAO-a navedene u Prilogu primjenjuju se na dostavljanje, prihvaćanje i distribuciju planova leta za svaki let na koji se primjenjuje ova Uredba i na sve promjene ključnih elemenata plana leta i fazi prije polijetanja u skladu s ovom Uredom.

2. Države članice poduzimaju potrebne mjere kako bi osigurale da IFPS, kada primi plan leta ili njegovu izmjenu, pristupa sljedećem:

(a) provjerava njihovu sukladnost s pravilima u odnosu na format i u odnosu na podatke;

(b) provjerava njihovu potpunost i, u najvišem mogućem stupnju, njihovu točnost;

(c) ako je potrebno, poduzima mjere da ih učini prihvatljivim službama zračnog prometa; i

(d) obavještava podnositelja o prihvaćanju plana leta ili njegovih izmjena.

3. Države članice poduzimaju potrebne mjere kako bi osigurale da IFPS obavijesti sve ATS jedinice kojih se to tiče o prihvaćenom planu leta i o bilo kojim prihvaćenim promjenama u fazi prije polijetanja o ključnim elementima plana leta i s njima povezanih poruka za ažuriranje.

4. Podnositelj, ako nije operator ili pilot, osigurava da se uvjeti prihvaćanja plana leta i bilo kakve potrebne promjene tih uvjeta, prema obavijesti primljenoj od IFPS-a, stave na raspolaganje operatoru ili pilotu koji je predao plan leta.

5. Operator osigurava da se uvjeti prihvaćanja plana leta i bilo kakve potrebne promjene tih uvjeta, kako je o njima IFPS obavijestio podnositelja, uključe u planirano izvođenje leta i prenesu pilotu.

6. Prije izvođenja leta operator osigurava da sadržaj početnog plana leta ispravno odražava operativne namjere.

7. Tijekom faze prije polijetanja, ATC jedinice putem IFPS-a stavljaju na raspolaganje bilo kakve potrebne promjene koje utječu na rutu ili na ključne elemente razine leta u planu leta, koje bi mogle utjecati na sigurno izvođenje leta, a koje se odnose na planove leta i s njima povezane poruke za ažuriranje koje su ATC jedinice prethodno primile od IFPS-a.

ATC jedinica ne može u fazi prije polijetanja provoditi bilo kakve druge promjene ili otkazivanje plana leta bez koordinacije s operatorom.

8. Države članice poduzimaju potrebne mjere kako bi osigurale da IFPS obavijesti podnositelja plana leta o bilo kakvim potrebnim promjenama u fazi prije polijetanja, koje su navedene u prvom podstavku stavka 7.

9. Kada ATS jedinice prethodno ne prime nikakav plan od IFPS-a za let koji ulazi u zračni prostor pod njihovom odgovornošću, te jedinice za takve letove stavljaju putem IFPS-a na raspolaganje barem identifikaciju zrakoplova, tip zrakoplova, točku ulaza u područje koje je pod njihovom odgovornošću, vrijeme i razinu leta u toj točki, rutu i odredišni aerodrom.

Članak 4.

ZAHTJEVI O SIGURNOSTI

Države članice poduzimaju potrebne mjere kako bi osigurale da uključene strane, za sve promjene postojećih postupaka za planove leta u fazi prije polijetanja na koje se primjenjuje ova Uredba ili za svako uvođenje novih postupaka, obave prethodnu procjenu sigurnosti, uključujući identifikaciju rizika, procjenu rizika i postupke ublaženje rizika.

Članak 5.

DODATNI ZAHTJEVI

1. ATS jedinice osiguravaju da se njihovo osoblje, koje je uključeno u planiranje leta, dobro upozna s relevantnim odredbama ove Uredbe, te da je odgovarajuće obučeno za svoje radne funkcije.

2. Države članice poduzimaju potrebne mjere kako bi osigurale da se osoblje koje upravlja IFPS-om i koje je uključeno u planiranje leta, dobro upozna s relevantnim odredbama ove Uredbe, te da je odgovarajuće obučeno za svoje radne funkcije.

3. ATS jedinice:

(a) razvijaju i održavaju priručnike za rad koji sadrže potrebne upute i informacije kako bi omogućile svom operativnom osoblju da primjenjuje odredbe ove Uredbe;

(b) osiguravaju dostupnost i ažurnost priručnika iz točke (a) te da se njihovo ažuriranje i distribucija obavljaju u skladu s odgovarajućim upravljanjem kvalitetom i konfiguracijom dokumenata;

(c) osiguravaju usklađenost metoda rada i operativnih postupaka s relevantnim odredbama navedenim u ovoj Uredbi.

4. Države članice poduzimaju potrebne mjere kako bi osigurale da centralizirana služba za obradu i distribuciju planiranja leta:

(a) razvijaju i održavaju priručnike za rad koji sadrže potrebne upute i informacije kako bi omogućile svom operativnom osoblju da primjenjuje odredbe ove Uredbe;

(b) osiguravaju dostupnost i ažurnost priručnika iz točke (a) te da se njihovo ažuriranje i distribucija obavljaju u skladu s odgovarajućim upravljanjem kvalitetom i konfiguracijom dokumenata;

(c) osiguravaju usklađenost metoda rada i operativnih postupaka s relevantnim odredbama navedenim u ovoj Uredbi.

5. Države članice poduzimaju potrebne mjere kako bi osigurale usklađenost s ovom Uredbom.

Članak 6.

STUPANJA NA SNAGU I PRIMJENA

Ova Uredba stupa na snagu dvadeseti dan od njezine objave u Službenom listu Europske unije.

Primjenjuje se od 1. siječnja 2009.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 4. srpnja 2006.

Za Komisiju

Jacques BARROT

Potpredsjednik

PRILOG

Odredbe ICAO-a iz članka 3. stavka 1.

1. Poglavlje 3., stavak 3.3. (Planovi leta) Prilog 2. ICAO-a – Pravila letenja (10. izdanje – srpanj 2005.).

2. Poglavlje 4. stavak 4. (Plan leta) i Poglavlje 11. stavak 11.4.2.2. (Ispunjene poruke plana leta i s njima povezane poruke za ažuriranje) ICAO PANS-ATM dokument 4444 (14. izdanje – 2001.).

3. Poglavlje 3. (Planovi leta) i Poglavlje 14. stavak 14.1.4. (Ocjene granica područja letnih informacija) Regionalni dopunski postupci, dokument 7030/4 – EUR, Dio 1., Pravila letenja, službe zračnog prometa i potraga i spašavanje (četvrto izdanje – 1987., uključujući Amandman br. 210).

DODATAK 2

UREDBA KOMISIJE (EZ) br. 929/2010 od 18. listopada 2010. o izmjenama i dopunama Uredbe (EZ) br. 1033/2006 u vezi s ICAO odredbama iz članka 3. stavka 1. (Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 552/2004 Europskoga parlamenta i Vijeća od 10. ožujka 2004. o interoperabilnosti mreže upravljanja europskim zračnim prometom (Uredba o interoperabilnosti)[[4]](#footnote-29081-4), a posebno njezin članak 3. stavak 5.,

uzimajući u obzir Uredbu (EZ) br. 549/2004 Europskoga parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (okvirna Uredba)[[5]](#footnote-29081-5), a posebno njezin članak 8. stavak 1.,

budući da:

(1) Prilog Uredbi Komisije (EZ) br. 1033/2006 od 4. lipnja 2006 o utvrđivanju zahtjeva u vezi s postupcima za planove leta u preduzletnoj fazi za jedinstveno europsko nebo[[6]](#footnote-29081-6) upućuje na različite odredbe koje je utvrdila Organizacija međunarodnog civilnog zrakoplovstva (dalje u tekstu ICAO). Od donošenja Uredbe (EZ) br. 1033/2006, ICAO je te odredbe izmijenio i dopunio. Upućivanja u Uredbi (EZ) br. 1033/2006 treba ažurirati kako bi se ispunile međunarodne zakonske obveze država članica i kako bi se osigurala usklađenost s međunarodnim regulatornim okvirom.

(2) Stoga Uredbu (EZ) br. 1033/2006 treba primjereno izmijeniti i dopuniti.

(3) Mjere predviđene ovom Uredbom u skladu su s mišljenjem Odbora za jedinstveno nebo,

DONIJELA JE OVU UREDBU:

Članak 1.

U Prilogu Uredbi (EZ) br. 1033/2006, točke 1., 2. i 3. mijenjaju se i glase:

'1. Poglavlje 3., odjeljak 3.3 (Planovi leta) Prilog 2. ICAO-a – Pravila letenja (10. izdanje – srpanj 2005., uključujući sve izmjene i dopune do broja 42).

2. Poglavlje 4. odjeljak 4.4 (Planovi leta) i Poglavlje 11. stavak 11.4.2.2 (Poruke o kretanju) ICAO PANS-ATM dokument 4444 (15. izdanje iz 2007. uključujući sve izmjene i dopune do broja 2).

3. Poglavlje 2. (Planovi leta) i Poglavlje 6. stavak 6.12.3 (Procjene granica) Regionalnih dopunskih postupaka, dokument 7030, Europski (EUR) regionalni dopunski postupci (5. izdanje iz 2008. uključujući sve izmjene i dopune do broja 2).'

Članak 2.

Ova Uredba stupa na snagu 20. dan nakon njezine objave u Službenom listu Europske unije.

Primjenjuje se od 15. studenoga 2012.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 18. listopada 2010.

Za Komisiju

Predsjednik

José Manuel BARROSO

[[1](#footnote-29081-1-backlink)] SL L 96, 31. 3. 2004., str. 26.

[[2](#footnote-29081-2-backlink)] SL L 96, 31. 3. 2004., str. 1.

[[3](#footnote-29081-3-backlink)] Deseto izdanje – srpanj 2005. – www.icao.int

[[4](#footnote-29081-4-backlink)] SL L 96, 31. 3. 2004., str. 26.

[[5](#footnote-29081-5-backlink)] SL L 96, 31. 3. 2004., str. 1.

[[6](#footnote-29081-6-backlink)] SL L 186, 7. 7. 2006., str. 46.

Pravilnik, NN 37/2011-864